กรมส่งเสริมการเกษตร เร่งขับเคลื่อนโครงการยกระดับแปลงใหญ่ด้วยเกษตรสมัยใหม่และเชื่อมโยงตลาดได้ตามเป้า
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า ผลการดำเนินงานโครงการยกระดับแปลงใหญ่ด้วยเกษตรสมัยใหม่และเชื่อมโยงตลาด ล่าสุด ภาพรวมโครงการ ณ วันที่ 4 พฤศจิกายน 2564 พบว่า มีกลุ่มแปลงใหญ่ที่แจ้งเข้าร่วมโครงการทั้งสิ้น 3,381 แปลง โดยมีกลุ่มแปลงใหญ่ผ่านการพิจารณาอนุมัติจากคณะกรรมการระดับจังหวัด 3,379 แปลง คิดเป็นประมาณร้อยละ 99 ของจำนวนแปลงที่เข้าร่วมโครงการ ดำเนินการจัดทำ MOU กับหน่วยงานที่เป็นเจ้าของสินค้าแปลงใหญ่แล้ว 3,379 แปลง จำนวนแปลงที่เข้าร่วมโครงการ และโอนเงินให้กับกลุ่มแปลงใหญ่แล้ว 3,379 แปลงของจำนวนแปลงที่เข้าร่วมโครงการ กรมส่งเสริมการเกษตร ได้สั่งการให้สำนักงานเกษตรจังหวัดทุกจังหวัด ที่มีกลุ่มแปลงใหญ่เข้าร่วมโครงการฯ รายงานความก้าวหน้าการดำเนินงานให้กรมส่งเสริมการเกษตรทราบเป็นระยะ ปัจจุบันส่วนใหญ่อยู่ระหว่างการส่งมอบเครื่องจักรกลทางการเกษตร ปัจจัยการผลิต โรงเรือนสิ่งปลูกสร้างและอื่นๆ ตามแผนการดำเนินโครงการและความต้องการของเกษตรกลุ่มแปลงใหญ่ เพื่อพัฒนาศักยภาพ ลดต้นทุนการผลิต สร้างมูลค่าเพิ่มผลผลิตทางการเกษตรให้กับเกษตรกรและกลุ่มเกษตรกรในพื้นที่ ตัวอย่างเช่นเมื่อเร็วๆ นี้ นายกมล โสพัฒน์ เกษตรจังหวัดลพบุรี รักษาราชการแทนเกษตรจังหวัดอุบลราชธานี รายงานว่าได้ไปเป็นประธานเปิดใช้โรงอบพลังงานแสงอาทิตย์ (พาราโบลาโดม) และมอบเครื่องจักกลการเกษตร ภายใต้โครงการยกระดับแปลงใหญ่ด้วยเกษตรสมัยใหม่และเชื่อมโยงตลาด ณ กลุ่มแปลงใหญ่ ตำบลหนองกุง อำเภอตาลสุม จังหวัดอุบลราชธานี